पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते मामलों को देखते हुए हिमाचल प्रदेश में भी कोरोना कर्फ्यू लगाने का फैसला लिया गया है। बुधवार को हुई कैबिनेट की बैठक में सभी की सहमति के बाद मुख्यमंत्री जयराम ठाकुर ने यह निर्णय लिया। इसके साथ ही प्रदेश में धारा 144 लागू कर दी गई है, जिसके तहत 5 या इससे ज़्यादा लोग एक जगह इकठ्ठा नहीं होंगे। प्रदेश में कल 6 मई की रात से 16 मई तक 5 या उससे अधिक लोगों के एकत्रित होने पर पाबंदी लगा दी है। 6 मई की रात से कोरोना कर्फ्यू लागू हो जाएगा।
संसदीय कार्यमंत्री सुरेश भारद्वाज ने बताया कि सभी सरकारी और निजी कार्यालय 7 मई 2021 से 16 मई 2021 की मध्यरात्रि तक बंद रहेंगे। स्वास्थ्य, बिजली, दूरसंचार, जल आपूर्ति, स्वच्छता आदि सभी आवश्यक सेवाएं खुली रहेंगी। नागरिक कार्य स्थलों, बागवानी-कृषि और अन्य परियोजना स्थलों पर काम जारी रहेगा। शैक्षणिक संस्थान 31 मई, 2021 तक बंद रहेंगे।
सभी सरकारी और निजी परिवहन 50 प्रतिशत सवारियों के साथ चलेंगे और इंटर-स्टेट परिवहन जारी रहेगा। सिर्फ जरूरी सामान की दुकानें खुली रहेंगी। कृषि, सिविल वर्कर, ट्रांसपोर्ट और उद्योग इकाइयां को कर्फ्यू में छूट रहेगी। औद्योगिक प्रतिष्ठान राज्य सरकार द्वारा जारी दिशा-निर्देशों के अनुसार काम करेंगे। हरी राज्यों से आने वालों को रिपोर्ट लानी होगी, नहीं होने पर क्वारंटीन में रहना होगा।
सीएम जयराम ठाकुर की अध्यक्षता में हुई कैबिनेट की बैठक में नेता प्रतिपक्ष मुकेश अग्निहोत्री, कांग्रेस की वरिष्ठ विधायक आशा कुमारी, माकपा विधायक राकेश सिंघा, कांग्रेस के विधायक धनीराम शांडिल, संसदीय कार्यमंत्री सुरेश भारद्वाज शामिल रहे। विपक्ष ने लॉकडाउन लगाने की सिफारिश की थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva zho_Hant eng_Latn